РЕШЕНИЕ НА КОМИСИЯТА
от 3 декември 2010 година
за определяне на крайното салдо, което подлежи на плащане на или възстановяване от Естония, Кипър, Латвия, Литва, Малта, Полша и Словакия при приключването на преходните програми за развитие на селските райони, финансирани от Европейския фонд за ориентиране и гарантиране на земеделието (ФЕОГА)
(нотифицирано под номер C(2010) 8471)
(само текстовете на гръцки, естонски, латвийски, литовски, малтийски, полски и словашки са автентични)
(2010/750/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 27/2004 на Комисията от 5 януари 2004 г. относно определяне на преходни подробни правила за прилагането на Регламент (ЕО) № 1257/1999 на Съвета по отношение на финансирането, чрез секцията „Гарантиране“ на Европейския фонд за ориентиране и гарантиране на земеделието, на мерките за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словакия (1), и по-специално член 3, параграф 4 от него,
като взе предвид Регламент (ЕО) № 1260/1999 на Съвета от 21 юни 1999 г. за установяване на общи разпоредби за структурните фондове (2), и по-специално член 32, параграф 3 от него,
като взе предвид Регламент (ЕО) № 1257/1999 на Съвета от 17 май 1999 г. относно подпомагане на развитието на селските райони от Европейския фонд за ориентиране и гарантиране на земеделието (ФЕОГА) и за изменение и отмяна на някои регламенти (3), и по-специално член 47, параграф 3 от него,
след консултация с Комитета по земеделските фондове,
като има предвид, че:
(1)
С Решение 2009/984/ЕС на Комисията (4) е определено крайното салдо, което подлежи на плащане на или възстановяване от Чешката република, Унгария и Словения при приключването на преходните програми за развитие на селските райони, финансирани от ФЕОГА.
(2)
Въз основа на представените от Естония, Кипър, Латвия, Литва, Малта, Полша и Словакия годишни отчети за разходите по мерките за развитие на селските райони, придружени от изискваната информация, сметките на разплащателните агенции, посочени в член 6, параграф 2 от Регламент (ЕО) № 1290/2005 на Съвета относно финансирането на Общата селскостопанска политика (5), бяха уравнени за финансовите 2005 (6), 2006 (7), 2007 (8), 2008 (9) и 2009 (10) година. Съответните решения за уравняване бяха приети.
(3)
За крайна дата за допустимост на разходите по програмите по преходния инструмент за развитие на селските райони бе определен 31 декември 2008 г. По отношение на Естония, Малта и Словакия бе разрешено отсрочване на крайната дата за допустимост. Разходите, възникнали между 16 октомври 2008 г. и 30 юни 2009 г., бяха декларирани в годишните отчети за 2009 г. Следователно с посочените по-горе решения за уравняване на сметките се уравняват всички разходи по програмите.
(4)
В член 32, параграф 3 от Регламент (ЕО) № 1260/1999 на Съвета се предвижда, че общият размер на всички извършени по програмата плащания, преди плащането на крайното салдо, не може да надвишава 95 % от сумата по програмата, за която Общността е поела задължение.
(5)
По отношение на разходите за развитие на селските райони по член 3, параграф 4 от Регламент (ЕО) № 27/2004 крайното салдо за плащане или възстановяване се изчислява въз основа на последното решение за уравняване на сметките и допълнителната информация, представена от Естония, Кипър, Латвия, Литва, Малта, Полша и Словакия съгласно съображение 6 по-долу.
(6)
С оглед на приключването на преходните програми за развитие на селските райони от съответните държави-членки бе поискано да представят информация относно оставащите за погасяване задължения по програмите. При изчисляване на крайното салдо Комисията провери и взе предвид данните за задълженията.
(7)
Съгласно член 30, параграф 2 от Регламент (ЕО) № 1290/2005 настоящото решение не засяга решенията, които ще бъдат приети впоследствие от Комисията, за изключване от финансиране от страна на Европейския съюз на разходи, които не са били извършени в съответствие с правилата на Европейския съюз,
ПРИЕ НАСТОЯЩОТО РЕШЕНИЕ:
Член 1
Крайните салда, които по силата на настоящото решение във връзка с мерките за развитие на селските райони в Естония, Кипър, Латвия, Литва, Малта, Полша и Словакия подлежат на възстановяване от или на плащане в полза на всяка от споменатите държави-членки, са посочени в приложението.
Член 2
С настоящото решение се определят крайните салда по оставащите преходни програми за развитие на селските райони, финансирани от Европейския фонд за ориентиране и гарантиране на земеделието (ФЕОГА).
Член 3
Адресати на настоящото решение са Република Естония, Република Кипър, Република Латвия, Република Литва, Република Малта, Република Полша и Словашката република.
Съставено в Брюксел на 3 декември 2010 година.